58.		Zmluva o otvorení akreditívu
			(§ 682 a nasl. OZ)
Zmluvné strany
1.	Komunálna banka, a.s., Veľká okružná č. 79, 010 01 Žilina, 
IČO, DIČ, IČ DPH
zastúpená Ing. Jánom Neveselým, vedúcim pobočky Žilina 1
zapísaná v obchodnom registri Okresného súdu v Žiline odd., vo vl. č. .........
(ďalej len „banka“)
a
2.	INPROP, spol. s r.o., Považská ul. č. 27, 010 01 Žilina, IČO, DIČ, IČ DPH
zastúpená Ing. Ivanom Janurom
zapísaná v obchodnom registri Okresného súdu v Žiline, odd., vo vl. č. .........
(ďalej len „príkazca“)
uzatvárajú 
zmluvu o otvorení dokumentárneho akreditívu
takto:
Čl. I
Predmet zmluvy
1.	Banka sa zaväzuje, že za podmienok uvedených v tejto zmluve poskytne podnikateľovi Petrovi Bielemu, Wolkerova ul. č. 11, 010 01 Žilina, IČO, DIČ, IČ DPH (ďalej len „oprávnený“) peňažité plnenie vo výške 35 000 € (slovom tridsaťpäťtisíc eur) formou dokumentárneho akreditívu na žiadosť a účet príkazcu.
2.	Príkazca sa zaväzuje zaplatiť banke za otvorenie akreditívu odmenu, ktorej výška sa dojednáva v Čl. III.
Čl. II
Akreditívne podmienky
1.	Akreditív sa dojednáva ako dokumentárny s tým, že banka poskytne oprávnenému plnenie podľa Čl. I, ak počas platnosti akreditívu predloží oprávnený banke dokumenty, stanovené akreditívnou listinou. Banka a príkazca sa dohodli, že týmito dokumentmi budú
a)	náložný list potvrdzujúci, že oprávnený odoslal príkazcovi 1 ks trafostanice RV 400 MW, ktorý bude vystavený na meno Ing. Ivan Janura, konateľa spoločnosti INPROP, s.r.o.,
b)	faktúra oprávneného vystavená príkazcovi za tovar uvedený v náložnom liste na čiastku tridsaťpäťtisíc eur vrátane DPH.
2.	Banka otvorí akreditív od 1. 6. 2023 s dobou platnosti 6 mesiacov.
3.	Banka sa zaväzuje písomne oznámiť oprávnenému do 5 dní odo dňa otvorenia akreditívu, že v jeho prospech otvára akreditív a oznámiť jeho obsah, plnenie, ku ktorému sa banka zaväzuje, dobu platnosti akreditívu a dokumenty, ktoré musí oprávnený banke predložiť, ak má získať plnenie z akreditívu, ku ktorému sa banka zaviazala.
4.	Akreditív sa otvára ako neodvolateľný.
5.	Banka sa zaväzuje preskúmať s odbornou starostlivosťou vzájomnú súvislosť dokladov, predložených oprávneným v súlade s akreditívnou listinou.
Čl. III
Prechodné a záverečné ustanovenia
1.	Banka je povinná prevziať dokumenty a odovzdať príkazcovi najneskôr do troch dní od ich prevzatia od oprávneného.
2.	Zodpovednosť banky za prípadnú stratu, zničenie alebo poškodenie dokumentov, prevzatých od oprávneného, sa riadi ustanovením § 690 ods. 2 OZ.
3.	Banka nezodpovedá za pravosť predložených dokumentov, len ak by podvrh bolo možné zistiť pri plnení jej povinností podľa Čl. II ods. 5 tejto zmluvy.
4.	V ostatnom sa právne vzťahy medzi zmluvnými stranami riadia ustanoveniami všeobecne záväzných právnych predpisov, najmä Obch. zákonníka v platnom znení.
5.	Zmluva sa vyhotovuje v dvoch vyhotoveniach, každá zo zmluvných strán obdrží po jednom z nich.
Žilina 25. 4. 2023
	podpisy zmluvných strán
Poznámka
Zvláštnym typom bankového obchodu a súčasne absolútnym obchodným vzťahom podľa OZ je zmluva o otvorení akreditívu. Jej hlavným cieľom je zabezpečiť, aby vzťahy medzi veriteľom a dlžníkom (predávajúcim a kupujúcim) boli zaistené tak, že veriteľ bude mať istotu, že oprávnená čiastka, ktorú mu je zmluvný partner dlžný, bude preplatená bankou z prostriedkov akreditívu na dlžníkov účet a dlžník získava istotu, že platba v prospech veriteľa sa neuskutoční dovtedy, kým nebudú splnené podmienky pre čerpanie prostriedkov z akreditívu. V danej súvislosti je treba pripomenúť, že predmetom akreditívu nemusí byť len peňažné plnenie. Vzhľadom na to, že jedným z účastníkov zmluvy o otvorení akreditívu je vždy banka, ktorá plní oprávnenému, je súčasne zrejmé, že pri realizácii záväzkov zo zmluvy o otvorení akreditívu vzniká medzi zmluvnými stranami viacstranný vzťah. Účastníkmi všetkých súvisiacich vzťahov sú preto: banka – príkazca, banka – oprávnený, príkazca – oprávnený.
Podstatnými náležitosťami zmluvy sú:
a)	záväzok banky príkazcovi, že na základe jeho žiadosti poskytne určitej osobe (oprávnenému) na účet príkazcu určité plnenie,
b)	určenie plnenia, ktoré je predmetom akreditívu; plnenie môže spočívať v zaplatení určitej čiastky, môže však byť aj nepeňažnej povahy, napr. prijatie alebo odkúpenie zmenky,
c)	určenie podmienok a doby, v ktorej musí oprávnený tieto podmienky splniť, aby mu banka mohla poskytnúť plnenie stanovené v zmluve,
d)	záväzok príkazcu zaplatiť banke za otvorenie akreditívu odmenu. Výška odmeny nie je podstatnou časťou zmluvy. Ak nie je odmena za otvorenie akreditívu dohodnutá, je príkazca povinný zaplatiť banke odmenu obvyklú v čase uzavretia zmluvy.
Po uzavretí zmluvy o otvorení akreditívu oznámi banka oprávnenému akreditívnou listinou, že sa v jeho prospech otvára akreditív, a oznámi mu jeho obsah. V akreditívnej listine musí byť určené plnenie, ku ktorému sa banka zaväzuje, doba platnosti akreditívu a akreditívne podmienky, ktoré má oprávnený v tomto čase splniť preto, aby sa mohol voči banke domáhať plnenia. Záväzok banky voči oprávnenému vzniká týmto oznámením.
Akreditív môže byť odvolateľný alebo neodvolateľný. Ak akreditívna listina nestanoví, že je akreditív odvolateľný, môže banka akreditív zmeniť alebo zrušiť iba so súhlasom oprávneného a príkazcu. Ak stanoví akreditívna listina, že akreditív je odvolateľný, môže ho banka vo vzťahu k oprávnenému zmeniť alebo zrušiť do doby, kým oprávnený splní podmienky stanovené v akreditívnej listine. Zmena alebo zrušenie akreditívu musia mať písomnú formu.
Zvláštnou formou akreditívu je dokumentárny akreditív. Pri tejto forme akreditívu je banka povinná poskytnúť plnenie oprávnenému vtedy, ak sú banke v priebehu platnosti akreditívu riadne predložené dokumenty určené v akreditívnej listine. Banka je povinná preskúmať s odbornou starostlivosťou vzájomnú súvislosť predložených dokumentov, a či ich obsah zjavne zodpovedá podmienkam stanoveným v akreditívnej listine.
Podmienkou platnosti zmluvy o otvorení akreditívu je vždy jej písomná forma.